b'\n_START_ARTICLE_\nP\xc3\xb5\xc3\xb5salind\n_START_SECTION_\nLevila ja elukoht\n_START_PARAGRAPH_\nP\xc3\xb5\xc3\xb5salinnud elavad Euroopa parasv\xc3\xb6\xc3\xb6tmes ja l\xc3\xa4histroopikas, L\xc3\xa4\xc3\xa4ne- ja Kesk-Aasias ning Aafrikas. Nende suurim liigiline mitmekesisus on Vahemere maades. Parasv\xc3\xb6\xc3\xb6tmes elavad liigid on k\xc3\xb5ik r\xc3\xa4ndlinnud. L\xc3\xa4histroopikas elavad linnud on paigalinnud v\xc3\xb5i osaliselt r\xc3\xa4ndlinnud. Nad tegutsevad aktiivselt, p\xc3\xb5hiliselt avatud metsamaastikul, v\xc3\xb5sas, hekkides ja p\xc3\xb5\xc3\xb5sastikes, kus nad osavalt liiguvad.\n_START_SECTION_\nKirjeldus\n_START_PARAGRAPH_\nP\xc3\xb5\xc3\xb5salinnud on tugeva kehaehitusega ja tugevate jalgadega. Nokk on natuke j\xc3\xa4medam kui enamikul v\xc3\xa4rvulistel. K\xc3\xb5ige v\xc3\xa4iksem nendest on aafrika k\xc3\xb5rbe-p\xc3\xb5\xc3\xb5salind (Sylvia deserti), kes on 11 cm pikk ja kaalub 7 g, k\xc3\xb5ige suurem on v\xc3\xb6\xc3\xb6t-p\xc3\xb5\xc3\xb5salind, kes on kuni 17 cm pikk ja kaalub 36 g._NEWLINE_Nende sulestik on mitut karva pruun ja hall, tavaliselt pealtpoolt tumedam ja altpoolt kahvatum. Mitmel liigil on sinakaid ja roosakaid toone, mitmel on tiivad \xc3\xa4\xc3\xa4ristatud oran\xc5\xbeikaspruunide v\xc3\xb5i ruugete tiivasulgedega. Saba on enamasti ristk\xc3\xbclikukujuline, m\xc3\xb5nel otsast kergelt \xc3\xbcmardunud. Paljudel liikidel on kerge suguline dimorfism, mis v\xc3\xa4ljendub sulestiku v\xc3\xa4rvis. Sellistel juhtudel on isaslindude pealagi must v\xc3\xb5i erehall, aga emastel pruunikas. Umbes kolmandikul liikidel on isaslindudel silma \xc3\xbcmber silmatorkav punane r\xc3\xb5ngas._NEWLINE_P\xc3\xb5\xc3\xb5salinnud toituvad p\xc3\xb5hiliselt putukaist. M\xc3\xb5ned liigid s\xc3\xb6\xc3\xb6vad ka palju vilju, eriti v\xc3\xa4ikseid marju, n\xc3\xa4iteks leedripuu ja luuderohu omi. Mustpea-p\xc3\xb5\xc3\xb5salind s\xc3\xb6\xc3\xb6b meeleldi mitmesugust toitu, mida inimesed lindudele talvel lindude s\xc3\xb6\xc3\xb6gimajadesse panevad._NEWLINE_P\xc3\xb5\xc3\xb5salinnud laulavad tavaliselt \xc3\xbcsna valjusti. Laulu j\xc3\xa4rgi saab liike \xc3\xbcksteisest eristada.'